Diari Oficial de la Generalitat Valenciana


Sumari del DOGV 9044, del 18-03-2021 (2021/2802)

RESOLUCIÓ de 12 de març de 2021, de la directora general de Recursos Humans per la qual es convoca un concurs general per a la provisió de llocs no bàsics de gestió sanitària de naturalesa funcionarial, sector administració especial, dependents dels serveis centrals, direccions territorials de Sanitat i Inspecció de Serveis Sanitaris de la Conselleria de Sanitat Universal i Salut Pública.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9044

Data del DOGV
:   18-03-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/2802


Data del document
:   12-03-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * concurs administratiu

RESOLUCIÓ de 12 de març de 2021, de la directora general de Recursos Humans per la qual es convoca un concurs general per a la provisió de llocs no bàsics de gestió sanitària de naturalesa funcionarial, sector administració especial, dependents dels serveis centrals, direccions territorials de Sanitat i Inspecció de Serveis Sanitaris de la Conselleria de Sanitat Universal i Salut Pública. [2021/2802]  
  
Actualment en la Conselleria de Sanitat Universal i Salut Pública hi ha llocs de treball no bàsics de naturalesa funcionarial la forma de provisió dels quals és el concurs, que estan inclosos en les relacions de llocs de treball vigents, aprovades per la Resolució de 24 d'octubre de 2019, de la consellera de Sanitat Universal i Salut Pública (DOGV 8678, 15.11.2019), i que es troben vacants, per la qual cosa se'n requereix la provisió amb destinació definitiva.  
Així doncs, és procedent convocar aquest concurs, d'acord amb el que es disposa en els articles 99 i següents de la Llei 10/2010, de 9 de juliol, d'ordenació i gestió de la funció pública valenciana (d'ara en avant, LOGFPV), i 38 i següents del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
  
La valoració dels mèrits s'ha de fer d'acord amb el que preveu l'Ordre 12/2017, de 26 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s'aproven els barems d'aplicació als concursos de mèrits per a la provisió de llocs de treball de l'Administració de la Generalitat.  
  
D'acord amb el que disposa l'apartat primer de la disposició transitòria segona d'aquesta ordre, les puntuacions previstes en l'article 5.4 no seran aplicables en el primer concurs general que es convoque per a cada agrupació de llocs d'un determinat cos, escala o agrupació professional funcionarial, circumstància que es dona en aquesta convocatòria. En conseqüència, l'acompliment com a personal funcionari de carrera de llocs del mateix nivell competencial que el dels llocs convocats o superior es valorarà a raó de 0,1 punts siga quina siga la forma de provisió.  
D'acord amb el que es preveu en el II Pla d'igualtat de dones i homes de l'Administració de la Generalitat, en la mesura 3.1, en les convocatòries de concursos s'ha d'incloure una clàusula de desempat favorable a les dones en cas que estiguen infrarepresentades. A aquest efecte, l'Ordre 12/2017 estableix en l'article 10, 3r.2, que hi ha infrarepresentació quan la proporció de les dones en actiu en el cos, escala o agrupació professional funcionarial afectat per la convocatòria siga inferior al 40 % respecte del total, circumstància que no es dona en aquesta convocatòria en la data de la publicació i, per tant, no hi resulta aplicable la clàusula de desempat favorable a les dones.  
  
Per això, i fent ús de la competència atribuïda per l'article 17 del Decret 185/2020, de 16 de novembre, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
  
Primer  
Convocar un concurs general per a la provisió dels llocs de treball no bàsics de gestió sanitària de naturalesa funcionarial, sector administració especial, dependents dels serveis centrals, direccions territorials de Sanitat i Inspecció de Serveis Sanitaris de la Conselleria de Sanitat Universal i Salut Pública, indicats en l'annex III d'aquesta resolució.  
  
  
Segon  
Aprovar les bases que regiran aquesta convocatòria i que figuren en l'annex I.  
  
Aquesta resolució posa fi a la via administrativa. D'acord amb els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i amb els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, les persones interessades podran interposar-hi un recurs de reposició, amb caràcter potestatiu, davant del mateix òrgan que ha dictat aquesta resolució en el termini d'un mes a comptar des de l'endemà de la publicació o, alternativament, interposar-hi un recurs contenciós administratiu davant del Jutjat Contenciós Administratiu de la ciutat de València, o davant del jutjat en la circumscripció del qual tinga el domicili la persona recurrent, en el termini de dos mesos a comptar des de l'endemà de la publicació d'aquesta resolució, sense perjudici que en puguen exercitar, si és el cas, qualsevol altre que estimen procedent.  
  
València, 12 de març de 2021.- La directora general de Recursos Humans: Carmen López Delgado.  
  
  
  
ANNEX I  
Bases de la convocatòria  
  
Primera. Requisits de participació  
A) Per a participar en aquesta convocatòria serà necessari estar en possessió dels requisits exigits en la classificació del lloc de treball al qual es concorre, i els altres que es preveuen en la normativa vigent, i mantindre'ls durant tot el procediment, fins al dia de la presa de possessió.  
La participació en aquest concurs de mèrits podrà tindre caràcter voluntari o forçós:  
1) Hi podrà participar amb caràcter voluntari:  
a) El personal funcionari de carrera en actiu integrat en l'Administració de la Conselleria de Sanitat Universal i Salut Pública en el cos requerit per a accedir al lloc sol·licitat.  
El personal amb destinació definitiva haurà d'haver romàs un mínim d'un any en el lloc de treball obtingut amb caràcter definitiu, excepte en els supòsits assenyalats en l'apartat 3 de l'article 101 de l'LOGFPV.  
  
b) El personal funcionari de carrera integrat en el cos requerit per a accedir al lloc sol·licitat que reingresse al servei actiu a través d'aquest concurs.  
Si el personal funcionari de carrera que pretén reingressar no ha estat integrat amb anterioritat en el cos requerit per a accedir al lloc sol·licitat, també podrà participar en aquest concurs, sempre que les característiques de l'últim lloc de treball que es va obtindre amb destinació definitiva siguen equiparables a les del cos requerit, d'acord amb el que es disposa en la disposició addicional primera, apartat 5 de l'LOGFPV.  
  
El personal funcionari de carrera en excedència voluntària per interés particular haurà d'haver romàs un mínim de dos anys en aquesta situació, d'acord amb el que es disposa en l'apartat 1 de l'article 127 de l'LOGFPV.  
c) El personal declarat en suspensió ferma de funcions per un període superior a sis mesos, en virtut de sentència penal o sanció disciplinària, sempre que haja complit el període de suspensió.  
2) Hi ha de participar amb caràcter forçós el personal funcionari de carrera de l'Administració de la Conselleria de Sanitat Universal i Salut Pública, sector administració especial, del cos requerit per a accedir al lloc sol·licitat:  
a) En situació d'excedència forçosa. L'obligació de participar en el concurs per a aquest personal està limitada a llocs de la seua localitat.  
  
b) En expectativa de destinació. Aquest personal haurà de sol·licitar, almenys, els llocs convocats en la seua localitat.  
c) En adscripció provisional en algun dels llocs convocats per a la provisió en aquesta resolució. Aquest personal haurà de sol·licitar, almenys, el lloc que ocupa provisionalment.  
Si no es participa en aquest concurs de mèrits, el personal inclòs en els supòsits a i c serà declarat en situació d'excedència voluntària per interés particular, d'acord amb el que es preveu en els art. 133.3, 105.5 i 127.3 de l'LOGFPV. I el personal inclòs en el supòsit b serà declarat en situació d'excedència forçosa, d'acord amb el que es disposa en l'art. 133.1.b de l'LOGFPV.  
B) No podran prendre part en aquest concurs:  
El personal suspés en ferm, mentre dure la suspensió.  
El personal que per sanció de demèrit estiga impossibilitat per a participar en procediments de provisió dels llocs convocats, mentre dure la sanció.  
El personal excedent voluntari per interés particular, durant el termini legal obligatori de permanència en aquesta situació.  
Els sancionats amb trasllat forçós amb canvi de localitat, per a sol·licitar destinació en la localitat en què se'ls va imposar la sanció fins que en transcórrega el període.  
  
Segona. Presentació de sol·licituds  
En la pàgina web de la Conselleria de Sanitat Universal i Salut Pública (www.san.gva.es), en l'apartat de Recursos humans, la persona concursant podrà trobar el formulari amb els llocs oferits, amb el qual haurà d'elaborar un document PDF en què figuren els llocs sol·licitats per ordre de preferència. Una vegada generat el document PDF definitiu, la persona interessada haurà d'accedir mitjançant certificat electrònic a la plataforma habilitada dins del mateix apartat de Recursos humans, amb la finalitat d'omplir telemàticament totes les seues dades en el full de participació, registrar-lo seguint els passos que s'hi indiquen i pujar a la plataforma el document PDF generat amb els llocs sol·licitats.  
Els concursants hauran d'omplir la sol·licitud telemàticament ajustant-se al que s'estableix en el paràgraf primer d'aquesta base. Així mateix, hauran d'omplir la fulla de petició de llocs de la manera indicada en aquest paràgraf. També hauran de presentar en una oficina de registre l'autobarem d'acord amb l'annex II i la documentació degudament relacionada segons l'annex IV acreditativa dels mèrits d'acord amb la base tercera d'aquesta resolució. El mer fet de lliurar la documentació en el registre no implica la participació en el concurs, de manera que la persona concursant s'ha d'inscriure obligatòriament en la plataforma de la pàgina web de la Conselleria segons s'especifica en el paràgraf primer.  
El termini de presentació de la sol·licitud telemàtica i de la resta de documentació s'obrirà el 29 de març de 2021 i finalitzarà el 22 d'abril de 2021. A causa de la situació ocasionada per la pandèmia, s'adverteix que les persones concursants hauran de sol·licitar cita prèvia en el Registre per a la presentació, dins del termini referit, de l'autobarem i la documentació corresponent als mèrits. L'enllaç per a la sol·licitud de cita prèvia és el següent: http://www.san.gva.es/oficinas-registro  
  
Tercera. Acreditació de mèrits  
S'entendran al·legats i acreditats els mèrits relacionats amb els serveis prestats que consten anotats en el Registre de personal de la Conselleria de Sanitat Universal i Salut Pública abans de la finalització del termini de presentació de sol·licituds, i que hagen de valorar-se d'acord amb la convocatòria sense necessitat d'aportar la documentació acreditativa corresponent.  
La resta dels mèrits, els que no consten anotats i els que estiguen en condicions d'obtindre's abans de la finalització del termini de presentació de sol·licituds, hauran de ser acreditats mitjançant la presentació de còpia compulsada de la documentació corresponent, abans de la finalització del termini de presentació de sol·licituds, en les unitats de registre de les següents dependències administratives:  
- 03060 Alacant: c/ Girona, núm. 26.  
- 03364 Alcoi: plaça d'Espanya, núm. 2.  
- 12106 Castelló de la Plana: c/ Hort dels Corders, núm. 12.  
- 46154 València: Gran Via Ferran el Catòlic, núm. 74.  
També es podrà presentar la documentació en qualsevol dels registres generals dels departaments de salut de la Conselleria de Sanitat Universal i Salut Pública, o mitjançant qualsevol de les formes previstes en la Llei del procediment administratiu comú de les administracions públiques.  
En la relació que acompanya la documentació haurà de figurar el segell del Registre; l'original ha de quedar en poder de l'Administració i una còpia, en poder de la persona participant com a justificant.  
En qualsevol moment del procés, la comissió de valoració podrà requerir a les persones participants l'aclariment sobre els mèrits acreditats.  
Amb la finalitat de facilitar la gestió del procediment, aquesta documentació haurà de presentar-se en el mateix ordre en què s'indiquen els apartats del barem indicat en la base cinquena.  
Quarta. Llocs de treball per sol·licitar  
El personal que hi participe voluntàriament, comprés en l'apartat A 1 de la base primera podrà sol·licitar, per ordre de preferència, tots els llocs de treball indicats en l'annex III, sempre que complisquen els requisits exigits.  
El personal en excedència forçosa, comprés en l'apartat A 2 a de la base primera, haurà de sol·licitar, com a mínim, els llocs convocats de la seua localitat per als quals complisca els requisits exigits, d'acord amb el que es disposa en l'art. 133.3 de l'LOGFPV i en el 45.3 del Decret 3/2017.  
El personal en expectativa de destinació, comprés en l'apartat A 2 b de la base primera, haurà de sol·licitar, com a mínim, els llocs situats a la localitat on estava destinat per als quals complisca els requisits exigits, d'acord amb el que es disposa en l'art. 134.4 de l'LOGFPV.  
  
El personal en adscripció provisional, comprés en l'apartat A 2 c de la base primera haurà de sol·licitar, almenys, el lloc de treball que ocupa provisionalment, d'acord amb el que es disposa en l'art. 105.5 de l'LOGFPV i el 45.4 del Decret 3/2017.  
El personal declarat en suspensió ferma, comprés en l'apartat A 1 c de la base primera, podrà sol·licitar tots els llocs de treball indicats en l'annex III per als quals complisquen els requisits exigits, a l'efecte del que es disposa en l'art. 136.1 de l'LOGFPV.  
Per raons de convivència familiar, si dues persones participants estan interessades en els llocs oferits en aquest concurs per a un determinat municipi, podran condicionar les seues peticions al fet que totes dues obtinguen destinació en aquest municipi; en cas contrari s'entendrà anul·lada la petició formulada per totes dues. Els que s'acullen a aquesta petició condicional hauran de concretar-ho en la sol·licitud i acreditar-ho degudament en l'expedient.  
  
Cinquena. Barem de mèrits  
La valoració dels mèrits s'ha de fer d'acord amb el que es preveu en l'Ordre 12/2017, de 26 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s'aproven els barems d'aplicació als concursos de mèrits per a la provisió de llocs de treball de l'Administració de la Generalitat, específicament l'article 7, que regula el barem de tipus 1, que és l'aplicable a aquesta convocatòria.  
Només serà procedent la valoració dels mèrits al·legats per les persones participants quan complisquen els requisits exigits per a l'exercici del lloc, segons conste en la corresponent relació de llocs de treball aprovada i degudament publicada.  
La puntuació màxima no pot superar els 70 punts.  
A) Antiguitat i pertinença al cos:  
la puntuació màxima possible que es pot obtindre en aquest apartat serà de 24 punts, i no es podran computar més de 12 punts en antiguitat i 12 punts en pertinença al cos.  
A.1) Antiguitat: es valorarà a raó de 0,04 punts per cada mes complet de servei actiu com a funcionari de carrera en les diferents administracions públiques. A aquest efecte també es computaran els serveis reconeguts a l'empara del que disposa la Llei 70/1978, de 26 de desembre, de reconeixement de serveis previs en l'Administració pública. La puntuació màxima possible que es pot obtindre en aquest apartat és de 12 punts.  
A.2) Temps de pertinença al cos: es valorarà a raó de 0,04 punts per cada mes complet de servei en actiu en el cos corresponent. La puntuació màxima possible que es pot obtindre en aquest apartat és de 12 punts.  
A aquest efecte també es computaran en aquest apartat:  
a) Els serveis prestats com a personal funcionari de carrera de la Generalitat amb anterioritat a la integració en els cossos, escales o agrupacions professionals funcionarials previstos en l'LOGFPV, en el mateix grup de classificació que, d'acord amb les equivalències previstes en la disposició addicional sisena de la llei esmentada, es corresponga amb el grup o subgrup del cos, escala o agrupació professional funcionarial en què estiga classificat el lloc de treball objecte de la convocatòria.  
b) Els serveis prestats com a personal laboral fix amb anterioritat a l'adaptació de la relació jurídica a la naturalesa del lloc, sempre que es referisquen al mateix grup de classificació que, d'acord amb les equivalències previstes en la disposició addicional sisena de l'LOGFPV, es corresponga amb el grup o subgrup del cos, l'escala o l'agrupació professional funcionarial en què estiga classificat el lloc de treball objecte de la convocatòria.  
B) Carrera professional:  
La puntuació màxima possible que es pot obtindre en aquest apartat serà de 10 punts, obtinguts pels següents conceptes:  
B.1) Grau de desenvolupament professional reconegut. Es valorarà el grau de desenvolupament professional reconegut corresponent al grup o subgrup professional en què estiga classificat el cos, l'escala o l'agrupació professional funcionarial a què estiguen adscrits els llocs objecte de la convocatòria. La valoració del grau de desenvolupament professional s'efectuarà puntuant exclusivament el GDP més alt reconegut, sempre que no constituïsca un requisit del lloc, segons el que es disposa en aquesta convocatòria, d'acord amb la següent puntuació:  
  
GDP reconegut Punts  
I 2  
II 4  
III 6  
IV 8  
  
B.2) Grau de nivell competencial reconegut igual o superior al del lloc sol·licitat: es valorarà amb 2 punts. D'acord amb el que es preveu en la disposició addicional tercera del Decret 3/2017, el grau personal consolidat és equivalent al grau de nivell competencial reconegut.  
C) Formació:  
La puntuació màxima possible que es pot obtindre en aquest apartat serà de 24 punts, obtinguts pels següents conceptes:  
C.1) Titulacions acadèmiques oficials.  
La puntuació màxima possible que es pot obtindre en el present apartat serà de 4 punts.  
Per estar en possessió de titulació acadèmica de superior nivell, o de més d'una titulació acadèmica del mateix nivell que l'exigit per a l'accés al cos, la puntuació més alta de les següents:  
- Doctorat, màster universitari oficial, llicenciatura, enginyeria, arquitectura o equivalent: 4 punts  
- Grau universitari, diplomatura, enginyeria tècnica, arquitectura tècnica o equivalent: 3,5 punts.  
La possessió de titulacions acadèmiques no es presumirà en cap cas, per la qual cosa l'al·legació de titulacions de nivell superior no comportarà que es tinguen en compte les de nivell inferior, ni tan sols la que va servir per a accedir al grup de titulació respectiu.  
En conseqüència, amb la finalitat de facilitar la gestió adequada del procediment i a fi de fer una valoració correcta d'aquest apartat, i sense perjudici del que es disposa en les bases tercera i setena d'aquesta convocatòria, les persones interessades hauran de poder acreditar la totalitat de les titulacions que s'hagen de tindre en compte.  
C.2) Cursos de formació i perfeccionament. Es valoraran les següents accions formatives rebudes o impartides fins a un màxim de 8 punts:  
a) Cursos rebuts que hagen sigut convocats, gestionats o homologats per l'IVAP, per l'EVES, per centres de formació de personal empleat públic o per les organitzacions sindicals o altres promotors, dins del marc dels acords de formació per a l'ocupació de les administracions públiques vigents en el moment de la realització, d'acord amb les següents escales:  
1. Cursos que s'hagen fet en els deu anys anteriors a la data de publicació de la convocatòria:  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punts.  
- De 25 o més hores: 0,50 punts.  
- De 15 o més hores: 0,20 punts.  
2. Cursos en matèria d'igualtat o de prevenció de riscos laborals que s'hagen fet en els deu anys anteriors a la data de publicació de la convocatòria:  
- De 100 o més hores: 2,50 punts.  
- De 75 o més hores: 2,00 punts.  
- De 50 o més hores: 1,25 punts.  
- De 25 o més hores: 0,60 punts.  
- De 15 o més hores: 0,25 punts.  
3. Cursos que s'hagen fet més de deu anys abans de la data de publicació de la convocatòria:  
- De 100 o més hores: 1,00 punts.  
- De 75 o més hores: 0,75 punts.  
- De 50 o més hores: 0,50 punts.  
- De 25 o més hores: 0,25 punts.  
- De 15 o més hores: 0,10 punts.  
4. Cursos en matèria d'igualtat o de prevenció de riscos laborals que s'hagen fet més de deu anys abans de la data de publicació de la convocatòria:  
- De 100 o més hores: 1,25 punts.  
- De 75 o més hores: 1,00 punts.  
- De 50 o més hores: 0,60 punts.  
- De 25 o més hores: 0,30 punts.  
- De 15 o més hores: 0,15 punts.  
Es valoraran els cursos certificats o en condicions de ser-ho en la data de finalització del termini per a la presentació de la sol·licitud.  
En cap cas es puntuaran els cursos de valencià ni els d'idiomes, ni els cursos pertanyents a una carrera universitària, els cursos de doctorat o diferents instituts de les universitats, quan formen part del pla d'estudis del centre, ni els cursos derivats de processos selectius, promoció interna, plans d'ordenació de recursos humans o d'adaptació del règim jurídic a la naturalesa dels llocs que s'ocupen.  
  
b) Docència impartida en cursos que hagen sigut convocats o homologats per l'IVAP, per l'EVES, per centres de formació de personal empleat públic o per les organitzacions sindicals o altres promotors, dins del marc dels acords de formació per a l'ocupació de les administracions públiques vigents en el moment de realització dels cursos. Es valorarà la suma de les hores de cada curs diferent impartit, i no seran susceptibles de valoració les impartides en successives edicions d'un mateix curs.  
La impartició es valorarà d'acord amb la següent escala:  
- 100 hores o més: 3 punts.  
- 50 hores o més: 2 punts.  
- 10 hores o més: 1 punt.  
c) Altres títols de postgrau expedits per les universitats, sempre que no hagen servit per a l'accés al cos o escala a què estan adscrits els llocs objecte d'aquesta convocatòria, i que no hagen sigut valorats en l'apartat C.2 a d'aquesta convocatòria.  
La valoració de cada màster universitari oficial serà de 3 punts.  
La resta de títols universitaris de postgrau es valorarà d'acord amb la següent escala:  
a) De 300 o més hores: 2,00 punts.  
b) De 200 o més hores: 1,50 punts.  
c) De 100 o més hores: 1,00 punts.  
C.3) Coneixements de valencià: s'han d'acreditar mitjançant la presentació del certificat corresponent expedit, homologat o revalidat per la Junta Qualificadora de Coneixements de Valencià, i es puntuarà exclusivament el nivell més alt obtingut, sempre que no constituïsca un requisit del lloc d'acord amb el que es preveu en aquesta convocatòria. En aquest cas, els certificats obtinguts es valoraran igualment, però es restarà la puntuació corresponent al nivell establit com a requisit.  
  
La puntuació màxima possible que es pot obtindre en el present apartat serà de 8 punts.  
La valoració es farà d'acord amb la següent escala:  
Grau elemental (o B1): 2 punts.  
Grau B2: 3 punts.  
Grau mitjà (o C1): 5 punts.  
Grau superior (o C2): 7 punts.  
Per cada certificat de capacitació tècnica (llenguatge administratiu, llenguatge en els mitjans de comunicació i correcció de textos), s'hi afegirà 1 punt.  
C.4) Coneixements d'idiomes comunitaris: Es valorarà el coneixement de llengües oficials de la Unió Europea diferents de la llengua espanyola segons els nivells especificats, i s'ha d'acreditar documentalment mitjançant títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots els que s'indiquen en l'annex del Decret 61/ 2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les modificacions posteriors per ordre de la conselleria competent en matèria d'educació.  
  
Aquest apartat es valorarà fins a un màxim de 4 punts.  
Per cada idioma es valorarà la puntuació més alta que s'obtinga segons el següent quadre:  
  
D) Acompliment com a personal funcionari de carrera en llocs del cos requerit, del nivell competencial que el dels llocs als quals es concursa o superior. L'acompliment es valorarà a raó de 0,1 punts per mes complet treballat, siga quina siga la forma de provisió, fins a un màxim de 12 punts.  
  
Sisena. Puntuacions màxima i mínima  
La puntuació màxima possible que es pot obtindre per tots els apartats establits en la base cinquena serà de 70 punts, d'acord amb el que es preveu en l'article 7 de l'ordre per la qual s'aproven els barems d'aplicació als concursos de mèrits per a la provisió de llocs de treball de l'Administració de la Generalitat.  
  
Setena. Desenvolupament del concurs i adjudicació dels llocs de treball  
Finalitzat el termini de presentació de sol·licituds i la resta de documentació, la Direcció General de Recursos Humans, després de la comprovació del compliment dels requisits de participació, proporcionarà a la comissió de valoració les sol·licituds presentades amb indicació dels sol·licitants que no complisquen els requisits de participació.  
Únicament es tindran en compte els mèrits obtinguts, al·legats i acreditats abans de finalitzar el termini de presentació de sol·licituds de participació en aquesta convocatòria.  
La comissió de valoració d'aquest concurs tindrà la següent composició:  
Titulars  
President/a: María José Izquierdo  
Vocalia: Pilar Ferrer Peñaranda  
Vocalia: Julio Muelas Tirado  
Vocalia: Ángela Torres Gracia  
Vocalia: Julia Calabuig Pérez  
Vocalia: Jesús Larruga Riera  
Vocal secretari/ària: Juan Carlos Albiach Domingo  
Suplent  
President/a: Ricardo Meneu de Guillerna  
Vocalia: Nieves Grau Martínez  
Vocalia: Juan Gallud Romero  
Vocalia: María Dolores Cuevas Cuerda  
Vocalia: Purificación Sánchez Cuesta  
Vocalia: María Pilar Alcalá Martínez  
Vocal secretari/ària: María José del Val Pardo  
  
La comissió de valoració podrà sol·licitar de la Direcció General de Recursos Humans la designació de persones expertes per a l'assessorament, que actuaran amb veu però sense vot. Així mateix, el suport tècnic l'ha de facilitar la Direcció General de Recursos Humans.  
  
Les persones que formen part de la comissió de valoració, a l'efecte de gratificacions i indemnitzacions, s'han de regir pel que es disposa en el Decret 24/1997, d'11 de febrer, del Consell de la Generalitat Valenciana, i les modificacions posteriors.  
El funcionament de la comissió de valoració s'ha d'ajustar al que es preveu en el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i al que s'estableix en la Llei 40/2015, d'1 d'octubre, de règim jurídic del sector públic, per als òrgans col·legiats.  
Una vegada rebuda la documentació, la comissió de valoració procedirà a avaluar els mèrits de les persones concursants i formularà la proposta d'adjudicació provisional, que ha d'incloure:  
a) Una relació comprensiva de la totalitat de persones concursants, ordenada de major a menor puntuació total, amb indicació de la puntuació obtinguda per cada participant en cadascun dels apartats del barem, així com, si és el cas, els mèrits al·legats que hagen de ser acreditats documentalment per no estar inscrits en el Registre de personal de la Conselleria de Sanitat Universal i Salut Pública. Així mateix, en la relació s'ha d'incloure el lloc adjudicat a cada participant, tenint en compte l'ordre de preferència que hagen fet constar en la sol·licitud.  
  
b) Una segona relació de persones que hagen de ser excloses del concurs, amb indicació de la causa que en motive l'exclusió.  
Aquestes relacions seran exposades al públic en la pàgina web de la Conselleria de Sanitat Universal i Salut Pública, en l'apartat corresponent de Recursos humans.  
Respecte a la publicitat i difusió d'informació de les persones participants en la convocatòria, s'hi ha d'aplicar el que es disposa en l'article 78.6 del Decret 3/2017, en virtut del qual s'ha de garantir en tot moment la intimitat de les víctimes de violència de gènere o violència terrorista, especialment les seues dades personals.  
Les persones concursants disposaran d'un termini de deu dies hàbils, a comptar des de l'endemà de la publicació, per a formular les reclamacions que consideren oportunes i, si és el cas, justificar el que estimen pertinent davant de la comissió de valoració.  
Si a conseqüència de la documentació i les al·legacions presentades es modifiquen les relacions publicades, la comissió, abans d'elevar la nova proposta, ha de fer els requeriments d'esmena que siguen procedents a les noves persones adjudicatàries.  
Si en el desenvolupament del concurs se susciten dubtes respecte a la compatibilitat funcional d'alguna persona participant que tinga reconegut un grau de discapacitat, se sol·licitarà dictamen de la Comissió d'Estudi de la Diversitat Funcional, que haurà d'especificar les causes per les quals no se li ha d'adjudicar el lloc o les mesures necessàries per a adaptar-lo. En aquest cas, la persona podrà participar condicionadament en el concurs, i quedarà en suspens el transcurs del termini màxim per a dictar la resolució que aprova la relació definitiva fins a la recepció del dictamen.  
Posteriorment, la comissió elevarà la proposta d'adjudicació definitiva a la Direcció General de Recursos Humans per a la resolució i publicació en el DOGV; aquesta publicació servirà de notificació a les persones interessades.  
L'adjudicació dels llocs de treball s'ha de fer segons l'ordre de puntuació obtingut per aplicació del barem assenyalat en la base cinquena.  
  
  
Huitena. Resolució d'empats  
Els empats que es produïsquen s'han de dirimir amb l'adjudicació de la plaça atesos els següents criteris amb caràcter successiu:  
1r. S'ha d'adjudicar el lloc a la persona concursant que acredite un grau de discapacitat superior al 33 per cent abans que la que no ho acredite. Si l'empat es produeix entre persones amb diversitat funcional, la plaça s'ha d'adjudicar a la persona amb un percentatge de discapacitat més alt.  
2n. S'ha d'adjudicar el lloc a la persona que haja obtingut més puntuació en els mèrits que s'assenyalen a continuació, segons l'ordre següent:  
a) Formació.  
b) Pertinença al cos requerit.  
c) Antiguitat.  
d) Grau de desenvolupament professional.  
e) Acompliment de llocs de treball d'igual nivell competencial o superior.  
3r. Finalment, si continua persistint l'empat, la plaça s'ha d'adjudicar per ordre alfabètic entre els cognoms de les persones empatades, començant per la lletra B, resultant en el sorteig celebrat el 10 d'abril de 2017 (Resolució de 10 d'abril de 2017, de la Conselleria de Justícia, Administració Pública, Reformes Democràtiques i Llibertats Públiques, publicada en el DOGV de 08.05.2017) a l'efecte de la resolució d'empats en els processos selectius.  
  
Novena. Termini de resolució del concurs  
En el termini màxim de sis mesos comptats des de l'endemà de la publicació d'aquesta convocatòria, la Direcció General de Recursos Humans dictarà la resolució que aprove la relació definitiva d'adjudicació de llocs i la publicarà en el DOGV; aquesta publicació servirà de notificació als interessats.  
  
Desena. Desistiment i renúncia  
1) Desistiment: el personal que participe voluntàriament en aquest concurs de mèrits podrà desistir per escrit de la totalitat de la sol·licitud de participació abans que finalitze el termini de presentació de sol·licituds. Transcorregut el termini indicat no pertocarà el desistiment, per la qual cosa el personal participant quedarà vinculat a la seua sol·licitud i al resultat del procediment.  
2) Renúncia: no tindrà cap efecte la renúncia al lloc de treball adjudicat en aquest concurs llevat que, abans de finalitzar el termini de presa de possessió, s'obtinga un altre lloc per resolució d'una convocatòria concurrent, tant de concurs com de lliure designació. En aquest cas, dins d'aquest termini s'haurà d'optar per un dels llocs de treball adjudicats, mitjançant un escrit dirigit a la Direcció General de Recursos Humans, amb això s'entendrà que es renuncia a la resta de llocs adjudicats en les convocatòries concurrents.  
A aquest efecte, s'entén que dues convocatòries són concurrents quan en la data de finalització del termini de presentació d'instàncies d'una no s'haja publicat la resolució d'adjudicació de l'altra.  
  
Així mateix, es podrà desistir de la participació en aquest concurs o renunciar al lloc adjudicat quan hagen transcorregut més de nou mesos entre la convocatòria i la resolució del concurs.  
  
Onzena. Cessament i presa de possessió  
En la resolució del concurs s'ha d'indicar la data en què s'haurà d'efectuar el cessament en els llocs de treball que eventualment estiguen exercint les persones adjudicatàries, així com la data de presa de possessió de les destinacions adjudicades, excepte en casos de força major degudament justificats.  
Si la persona adjudicatària d'un lloc de treball d'aquesta convocatòria procedeix d'una situació d'excedència voluntària per interés particular i no està integrada en cap cos ni escala, se la integrarà d'ofici mitjançant una resolució simultània a la presa de possessió en el cos corresponent al lloc adjudicat.  
Si el personal adscrit provisionalment a algun dels llocs convocats per a la provisió en aquesta resolució no resulta adjudicatari de cap lloc i el que ocupa provisionalment s'adjudica en aquest concurs, se l'adscriurà provisionalment a un altre lloc.  
  
Dotzena. Personal en millora d'ocupació  
El personal que accedisca a nomenament provisional per millora d'ocupació, en aplicació del que es preveu en la disposició transitòria tercera del Decret 3/2017, i obtinga destinació en aquest concurs podrà optar per romandre en aquest nomenament o incorporar-se a la destinació adjudicada en el concurs.  
L'opció s'haurà de comunicar al Servei de Gestió de Personal en el termini de 10 dies naturals des de la publicació de la resolució d'adjudicació, i s'entendrà que en el supòsit de no exercir opció es tria la incorporació al lloc de treball obtingut en el concurs.